b'\n_START_ARTICLE_\nKri\xc5\xbeanka vsot\n_START_PARAGRAPH_\nKri\xc5\xbeanka vsot (tudi kakuro) je vrsta logi\xc4\x8dne uganke. Gre za \xc5\xa1tevilsko kri\xc5\xbeanko, ki spominja na obi\xc4\x8dajne kri\xc5\xbeanke, le da so namesto \xc4\x8drk uporabljena \xc5\xa1tevila. Podobno kot sudoku je bila uganka najprej zelo raz\xc5\xa1irjena na Japonskem, v letu 2005 pa se je raz\xc5\xa1irila po svetu. Uganke objavljajo mnogi \xc4\x8dasopisi, v Sloveniji od novembra 2005 tudi Slovenske novice. Sicer pa je bila objavljena prvi\xc4\x8d \xc5\xbee leta 2000 pod imenom\xc2\xa0\xc2\xbbkri\xc5\xbeanka vsot\xc2\xab\xc2\xa0in se je pojavila v reviji Logika in razvedrilna matematika. Na Japonskem kri\xc5\xbeanki vsot re\xc4\x8dejo kakro (\xe3\x82\xab\xe3\x83\x83\xe3\x82\xaf\xe3\x83\xad)._NEWLINE_Uganka kri\xc5\xbeanka vsot je NP-kompletna.\n_START_SECTION_\nPravila\n_START_PARAGRAPH_\nPodobno kot pri obi\xc4\x8dajni kri\xc5\xbeanki so podani opisi, ki pomenijo vsoto \xc5\xa1tevil v vrstici ali stolpcu. Dovoljena \xc5\xa1tevila so enomestna, razli\xc4\x8dna od ni\xc4\x8d. V vsoti se posamezna \xc5\xa1tevila ne smejo ponoviti. Re\xc5\xa1itev mora biti enoli\xc4\x8dna.'